বাংলাদেশের তরুণ কবি ও লেখকদের সৃজনশীল কর্মকে উৎসাহদানের উদ্দেশ্যে শিল্প ও সাহিত্যবিষয়ক পত্রিকা কালি ও কলম এবং বিশ্বের স্থানীয় ব্যাংক এইচএসবিসি কবিতা এবং সৃজনশীল-মননশীল সাহিত্য এই দুটি বিভাগে তরুণ কবি ও লেখক পুরস্কার প্রবর্তন করেছে। বাংলাদেশের সাহিত্যের উন্নয়ন ও বিকাশে তরুণদের সাহিত্য-সাধনার বিশেষ গুরুত্ব রয়েছে। নবীন লেখকরাই নিরন্তর সাধনা, পরীক্ষা-নিরীক্ষা ও প্রথা-বিরোধিতার মধ্য দিয়ে যে-কোনো দেশের সাহিত্যের ভিত নির্মাণ করেন। কবিতা এবং সৃজনশীল-মননশীল সাহিত্য দুটি বিভাগের প্রতিযোগিতায় আমরা অনুকূল সাড়া পেয়েছি এবং আশান্বিত হয়েছি। আশা করি, এ-দেশের কবিতার ধারা ও সাহিত্যসাধনা এই পুরস্কারের মধ্য দিয়ে নতুন মাত্রা অর্জন করবে।